[Foto’s] SA kunstenaar maak internasionaal naamAugust en Jolanda Naude (Foto: Facebook) August Naude, ŉ fotograaf en kunstenaar van Wonderboom in Pretoria, maak internasionaal opslae met sy kunswerk en fotografie. Naude (55) het fotografie by die New York Instituut van Fotografie studeer en met onderskeiding geslaag in die kategorie “Intensiewe portretfotografie” waarin hy gespesialiseer het. Sedertdien het hy al aan groot internasionale kompetisies en uitstallings deelgeneem. Naude het aan Maroela Media gesê hy het sy liefde vir fotografie by sy pa gekry. “Toe ek so tien jaar oud was, het my pa die belangstelling in fotografie by my gekweek. Ek wou so graag foto’s ontwikkel, selfs al was dit net in wit en swart. Ek het onder my bed die foto’s ontwikkel, en dít as ŉ donkerkamer gebruik,” het hy aan Maroela Media gesê. “Ek het dit gedoen tot ek eendag chemikalieë op die mat gemors het, toe het my ma gesê ek moet ophou.” Naude het lank vir Telkom gewerk en fotografie net as stokperdjie beoefen, maar het later besluit om dit heeltyds te doen. Dit is tóé dat hy fotografie gaan studeer, en ook sy belangstelling in digitale fotografie verbreed het. In Maart is Naude se werk in Italië uitgestal, saam met dié van kunstenaars uit 53 ander lande. Hy is die enigste kunstenaar uit Afrika wat gekeur was om daar uit te stal. “In slegs 18 maande van internasionale blootstelling het August se werk reeds in amper 20 internasionale publikasies oor die hele wêreld verskyn,” het Naude se vrou, Jolanda, gesê. Naude het onlangs ook die goeie nuus ontvang dat sy komposisie “Eyes of Africa” in die Blank Wall Gallery in Griekeland uitgestal sal word. “Dit was ŉ groot wonderwerk. Ek het ŉ dakvenster by my huis, en toe ek die oproep kry dat my werk by Blank Wall Gallery uitgestal gaan word, het ek amper deur die dakvenster gespring van blydskap!” het Naude gesê. “Dit was my groot mikpunt om vanjaar internasionale erkenning te kry vir my werk. Ek wil wel nog graag selfs méér internasionaal deelneem en ŉ solo-uitstalling in Europa hou.” Naude wil ook sy werk uitstal in Suid-Afrika. “Ek sal graag ŉ uitstalling in die wynland wil doen, en dit sommer kombineer met iets lekkers soos ŉ wynproe.” Vir jong fotograwe en kunstenaars sê Naude: “Dit is belangrik om in die oë te kyk van dít waarna jy kyk. Of dit nou ŉ boom, ŉ dier of ŉ sonsondergang is. Want dit is waar jou inspirasie vir jou volgende foto vandaan kom. Raak stil en beleef die oomblik.”